Il-Prim Ministru u Mexxej tal-Partit Laburista Joseph Muscat qal li l-Oppożizzjoni tinsab f’paniku u ma tistax tifhem li f’Marzu li għadda raħsu l-kontijiet tad-dawl għall-familju u f’Marzu li ġej se jorħsu wkoll għan-negozji. Huwa u jindirizza l-għeluq tal-kungress reġjonali tal-Partit Laburista dwar Għawdex bit-tema ‘Għawdex prijorità’ Dr Muscat qal li l-kontijiet se jorħsu kif kien wiegħed. Huwa kkritika l-Oppożizzjoni li l-messaġġ tagħha m’għandux koerenza għax fil-fora tal-Partit Nazzjonalista lanqas hemm ħadd responsabbli mill-enerġija. Żied li għada fil-parlament il-gvern se jkompli jispjega l-pjan tiegħu fil-qasam tal-enerġija fost oħrajn kif qed isalva lill-korporazzjoni Enemalta, kif se jaqleb għall-gass bil-powerstationil-ġdida u jżarma dik tal-Marsa kif ukoll kif qed jaqta’ s-serq tad-dawl. Il-Prim Ministru qal li l-Gvern mhux se jħalli s-sitwazzjoni ta’ ġungla li kien hemm f’dan il-qasam u dan kollu se jispjegah għada fil-Parlament. Dwar il-bejgħ tal-Petroleum Division, Dr Muscat qal li din kienet tħabbret fil-Parlament mill-Minsitru Konrad Mizzi. Dr Muscat fisser it-tema tal-kungress bħala tema li permezz tagħha l-Partit Laburista jrid juri l-importanza t’Għawdex fit-tfassil tal-politika tiegħu. Qal li fi 18-il xahar, diġa jidher li qed jinħass il-pjan li qed jitfassal. Spjega li għall-ewwel bdew b’miżuri ‘short term’ biex ir-rota tibda ddur fosthom b’inizjattivi biex aktar nies jitilgħu Għawdex. Żied li matul din is-sena qed joħorġu r-riżultati ta’ pjani aktar fit-tul fost oħrajn b’ċifri rekord ta’ miljun ‘bed night’ f’Għawdex u għall-ewwel darba f’Għawdex qed jinġibed wieħed mill-akbar films fid-dinja. Spjega li meta l-gvern ra x’riedu l-produtturi tal-films, assigura li jkun hemm il-faċilitajiet li kellhom bżonn u dan wassal biex il-flus mill-film jintefqu kollha f’Għawdex. Il-Prim Ministru qal li dan il-film qed iservi ta’ vetrina għal Għawdex u l-gvern se jara li jkun pjattaforma biex l-industrija taċ-ċinematogrfaija f’Għawdex ma tieqafx hawn. Semma l-ħtieġa li jkun hawn aktar nies imħarġa f’dan il-qasam u semma l-ħidma biex jitwessa l-prodott Għawdex billi fost oħrajn Għawdex ikun aktar aċċessibli. Filwaqt li semma li jumejn ilu għalqet is-sejħa għal ‘cruise liner terminal’, Dr Muscat qal li għaddejjin studji fostom dwar l-impatt ambjentali, biex issir ‘air strip f’Għawdex skont l-aħħar teknoloġiji tallum. Semma wkoll il-ħidma fuq l-infrastruttura għal ‘fibre optic’ bejn iż-żewġ gżejjer biex il-kumpaniji fl-oqsma tas-servizzi finanzji u tal-gaming jikkunsidraw lil Għawdex bħala post fejn jinvestu. Qal ukoll li anke l-istudji dwar il-pont u l-mina mexjin ‘il quddiem. Żied li hawn għatx kbir għal konnessjoni permanenti bejn iż-żewġ gżejjer u stqarr li huwa favur dan. Sostna li Għawdex ma jiflaħx jistenna għaxar snin biex isir dan il-proġett. Dr Muscat semma wkoll it-twaqqif tal-iskola medika internazzjonali f’Għawdex u ż-żieda fis-servizzi tal-isptar t’Għawdex fosthom is-servizz tal-kimoterapija. Esprima sodisfazzjoni ukoll għall-mod kif mexjin l-affarijiet fil-qasam tal-edukazzjoni f’Għawdex u qal li matul din is-sena l-gvern se jkun nefaq miljun Ewro f’titjib fl-iskejjel f’Għawdex. Żied li fost l-investiment li qed jagħmel il-gvern li se jħalli l-frott tiegħu madwar għaxar snin oħra hemm li għall-ewwel darba l-istudenti fl-iskejjel tal-gvbern se jkunu jistgħu jagħżlu s-suġġett tal-‘accounts’ u mis-sena d-dieħla se jkun introdott is-suġġett tal-ospitalità. Dwar il-baġit, il-Prim Ministru qal li l-gvern se jkompli jnaqqas id-‘deficit’ u semma kif din il-ġimgħa b’mod unanimu ddaħħal għall-ewwel darba l-kunċett tal-pensjoni privata mhux obligatorja. Huwa qal li l-gvern mhux jaqbel mal-Oppożizzjoni għax qal li din trid li kulħadd ikollu pensjoni privata u dan ifisser li tiżdied il-bolla għal min jimpjega u anke għall-ħaddiema. Din hija ħaġa, sostna Dr Muscat li l-gvern ma jaqbilx magħha.